 होई सकदा ऐ जे सरकार दी कार्यप्रणाली उप्पर टिप्पणी करने दे 100 ध्याड़े दा समां मता निं होऐ।  ब एह् ब्हा दा रूख जानने लेई इन्ना समां काफी ऐ।  अपने कार्यालय सांभदे गै मुक्खमंत्री ते उंदी सरकार किस चाल्ली अपने कम्में ते फर्ज गी अंजाम देआ करदी ऐ आसानी कन्नै इस गल्लै दी जानकारी थ्होई जंदी ऐ।  औने आह्‌ले 2090 ध्याड़े दी छेह् ब’रे दी सरकार दी कार्यप्रणाली ते काबलियत दा जायजा लैने लेई 100 ध्याड़े परम्परा मात्तर होई सकदी ऐ।  इस अधार उप्पर उमर अब्दुल्ला दी गठबंधन सरकार दी कार्यप्रणाली किश बेह्‌तर गलायी जाने आह्‌ली नेईं ऐ।  शासन दी भागदौड़ सांभदे होई उमर होरें आपूं मते उत्साह कन्नै दावा कीता हा जे मुक्खमंत्री दे रूपै च उंदे पैह्‌ले 100 ध्याड़े गै एह् दस्सी देङन जे उंदी सरकार किन्नी बक्ख चाल्ली दी होग।  ओह् विभिन्नता सुभावक गै ऐ।  जद्के उंदे पूर्वज कुशासन ते खराब कार्यप्रणाली लेई पंछानग ब उंदी गठबंधन सरकार ने गैर-प्रदर्शन दा नमां रकार्ड स्थापित कीता ऐ।  इत्थै इक पराना सिद्धांत ऐ जे श्रेष्ठ सरकार ओह् ऐ जेह्‌की घट्‌ट गै शासन करदी ऐ।  होई सकदा ऐ जे उंदी सोच इस सिद्धांत उप्पर किश बक्ख गै होऐ जेह्‌दे तैह्‌त श्रेष्ठ सरकार ओह् होंदी ऐ जेह्‌की कम्म नेईं करदी।  रिआसता दे नौजोआन मुक्खमंत्री अपना कार्यालय सांभने दे किश गै ध्याड़े अंदर, जिनें अपनी पानी दी शुरूआत क्लीन स्लेट थमां रंभ कीती, नौकरशाहें गी निर्देष जारी करियै, पैह्‌ले 100 ध्याड़े लेई अपना एजेंडा जारी करने दे बादे कीते हे।  ना तां ओह् एजेंडा सार्वजनिक बनाया गेआ ते नां गै उंदी कार्यप्रणाली दी योजना कुतै नजरी आई।  मुक्खमंत्री अपनी कार्ययोजना लेई आश्वस्त नजरी नेईं औंदे।  होई सकदा ऐ जे उंदे फंग उंगदे गठबंधन सैह्‌योगियें पास्सेआ कट्‌‌टी दित्ते गे होन जेह्‌ड़े अपने धांधलियें, अयोग्यता ते भ्रश्टाचार आह्‌ले पछोकड़ गी अपने कन्नै चुक्के दे न ते आपूं उंदे बब्बै पास्सेआ बी जेह्‌ड़े उस्सी अपनी गै पार्टी दी जिम्मेदारियें दी अगुआई करने थमां बक्ख करा करदे न।